b"\n_START_ARTICLE_\nVall de les Mussoles\n_START_SECTION_\nGeografia\n_START_PARAGRAPH_\nLa vall es troba per sobre dels 2.000 metres i la seva superf\xc3\xadcie aproximada \xc3\xa9s de 5,1 km\xc2\xb2. _NEWLINE_De fet es tracta de dues valls confluents cap al nord-nord-oest: les Mussoles a orient i la Cometa de les Mussoles a ponent. Un quil\xc3\xb2metre per sota del seu punt d'uni\xc3\xb3, s'hi afegeixen a una tercera m\xc3\xa9s oriental: Montany\xc3\xb3 de Llacs, per desguassar al Sant Nicolau, poc m\xc3\xa9s d'un quil\xc3\xb2metre cap al nord, al Planell de Sant Esperit._NEWLINE_Al Planell de Sant Esperit arrenca la carena, direcci\xc3\xb3 sud-est, separant la vall de l'oriental Vall de Morrano, fins a trobar la Serra de les Mussoles, que continua fins a assolir el Pic de Morrano (2.813,5 m). Des del pic, limitant ara amb el circ de Cogomella, gira cap al Cap de Reguera (2.800,5 m) al sud. Frontera amb el Forat Negra, de la Vall del Riq\xc3\xbcerna, pren rumb oest i, despr\xc3\xa9s de rec\xc3\xb3rrer l'extens Coll Pla de Dalt (2.718,8 m), remunta al Pic de les Mussoles (2.876,5 m) a l'oest-sud-oest. En aquest cim s'inicia el serrat que, direcci\xc3\xb3 nord-nord-oest fins a la Dent des Mussoles (2.800,4 m) i nord despr\xc3\xa9s, divideix la vall en dos: les Mussoles a llevant i la Cometa de les Mussoles a ponent; cap al sud-sud-oest, del pic, la carena continua fins que, vorejant la Coma de Mig de la Vall del Riq\xc3\xbcerna, gira a l'oest-sud-oest per trobar la Coma del Pess\xc3\xb3 pel nord del Pic Gran del Pess\xc3\xb3. Limitant amb aquesta \xc3\xbaltima coma agafa direcci\xc3\xb3 nord-est, descendeix a la Colladeta de l'Osso (2.675,4 m) i remunta al Pic Roi (2.750,4 m). En el seu tram final, deixant la vall de Montany\xc3\xb3 de Llacs a ponent, la carena gira al nord cap al Crestell del Montany\xc3\xb3 (2.706,8, 2.640,8, i 2.637,3 m) i el Bony del Graller (2.645,8 m), per precipitar-se finalment cap al Planell una altra vegada._NEWLINE_Des del capdamunt de les Mussoles, aquesta, la vall oriental, es va tancant direcci\xc3\xb3 nord-nord-oest a mesura que davalla. El Pedregam de les Mussoles s'origina a les parets que baixen dels pics que la rodegen per la seva part meridional; per sota es troben els Estanys de Cap de les Mussoles (2.455 i 2.449 m). L'Estany de les Mussoles (2.359 m), m\xc3\xa9s al nord, recull l'aigua dels dos petits estanys, i desguassa al Barranc de les Mussoles, que corre cap al nord-oest fins a desguassar al Barranc de Llacs._NEWLINE_La vall oriental, la de la Cometa de les Mussoles, t\xc3\xa9 forma d'U oberta al nord. El Barranc de la Cometa de les Mussoles neix en l'extrem meridional de la vall, i davalla cap al nord per desguassar al Barranc de les Mussoles.\n_START_SECTION_\nRutes\n_START_PARAGRAPH_\nLa ruta surt del Planell de Sant Esperit resseguint la riba esquerra del Barranc de Llacs, fins a trobar i seguir, cap al sud-est, el Barranc de les Mussoles. Al trobar el punt on desaigua el Barranc de la Cometa de les Mussoles, la ruta com\xc3\xba ressegueix aquest barranc uns 400 metres direcci\xc3\xb3 sud, on es bifurca. _NEWLINE_La variant de les Mussoles gira cap al nord-est, per resseguir despr\xc3\xa9s la riba dreta del Barranc de les Mussoles una altra vegada, vorejar la mateixa riba de l'Estany de les Mussoles i la dreta dels Estanys de Cap de les Mussoles, i, finalment, ascendir al Coll Pla de Dalt. L'altra alternativa \xc3\xa9s continuar cap al sud fins a la collada que es troba a l'est-nord-est del Pic Gran del Pess\xc3\xb3, per atacar aquest cim o buscar la Colladeta de l'Osso al nord-oest._NEWLINE_La variant de la Cometa de les Mussoles continua direcci\xc3\xb3 sud."